  Майя Бывальцева Финн-угорсиён-юонъёсъя куинетӥез калыккуспо «Быг-быг» фестиваль ортчоз 12-тӥысен 16-тӥ пӧсьтолэзёзь Шаркан ёросысь кӧня ке гуртъёсын. Иворъёсъя «Удмуртия» агентстволы со сярысь вераз удмурт лулчеберетъя «Быгы» йӧскалык центрлэн кивалтӥсез Жанна Ермолаева. Ужрадэ 500 пала куноосты возьмало. Удмуртиысь но Россилэн улосвылъёсысьтыз пӧраськисьёс но йӧскалык сиён-юонэз яратӥсьёс, творчествоя коллективъёс люкаськозы. Фестивальлэн нырысетӥ нуналаз, 12-тӥ пӧсьтолэзе, Быгыын удмурт сиён-юонъёслы сӥзем нырысетӥез интерактивной музей-юрт усьтӥськоз. «Мар со интерактивной? Кутӥськод, лэсьтӥськоз, зынъяськод, оскалтӥськод — ачид пӧраськод, ачид сииськод. Музей экспонатъёсыз но луозы. Корка куинь висъетэн чакламын, котькудӥзлэн аслаз ӧрез. Одӥгез луоз куно пумитан, кыкетӥез — удмурт гуразьпал, куинетӥез — музей. Отын вашкала арбериос но утиськозы, киужъёслы но дышетскыны луоз. Со ялан ужась музей-юрт луоз», — вераз Жанна Ермолаева. Музей-юртэз усьтонын «Пыдес вина юон» йылолэз возьматозы. Со сяна, удмурт сиён-юонъёсын нырысетӥ путеводителен тодматозы. Улосвылэз азинтон стратегияя институтэн дасям бичетэ 30-лэсь трос сиён-юонъёс пыртэмын. 13-тӥ пӧсьтолэзе куноосты возьмалозы Мувыр гуртын — «Алангасарлэн вужерез» фильмез пуктэм интыын «Алангасар куара» празднике. Отын «Возь вылын шудонъёс», «Гур азьын пыжиськон», «Кумышка пӧзьтон», «Мунё лэсьтон» мастер-классъёс ортчозы, пӧртэм площадкаос ужалозы, тылскем дорын кырӟанъёс, шудонъёс луозы, вӧсям ӝукен куноятозы. 14-тӥ пӧсьтолэзе фестиваль Вортча гуртын азьланьтӥськоз. Отын финн-угор калыкъёслэн йылол сиён-юонъёссылы сӥзем семинар ортчоз. Турнаны потон но кен пылатон йылолъёсты возьматозы. Со нуналэ ик Арлан гуртын «Чорыг нунал» праздник радъяськоз. 15-тӥ пӧсьтолэзе Тол Бабайлэн усадьбаяз «Таба табань» праздник ортчытозы. Со улсын кӧня ке площадкаос ужалозы — «Ужано ке, ужано», «Сиськоно ке, сиськоно», «Эктоно ке, эктоно», «Шудоно ке, шудоно». Праздникез йылпумъяса, вань куноос эктонын пичи табаньёслэсь бадӟым круг — табань — лэсьтозы. Со дыре ик Быгыын пӧрасьёслэн вожвылъяськонзы мыноз, мастер-классъёс ортчозы. 16-тӥ пӧсьтолэзе — Быгы гуртын фестивальлэн валтӥсь нуналэз луоз. Ужаны кутскоз «Быг-быг» азбар. Финн-угорсиён-юонъёсты пӧралозы, чеберлыко киужъёсын вузкаронъёс радъяськозы, творчествоя коллективъёс концерт возьматозы. Тегъёс: Лулчеберет Туризм Шаркан Удмуртия удмуртъёс праздникъёс финн-угоркалыкъёс сиён-юонъёс  